REGULAMENT PENTRU EFECTUAREA SERVICIULUI DE TRANSPORT PUBLIC            LOCAL DE PERSOANE PRIN CURSE REGULATE SPECIALE
    CAP. I

    Dispoziţii generale

    ART. 1

    (1) Prezentul regulament stabileşte cadrul juridic unitar privind efectuarea serviciilor de transport public local de persoane prin curse regulate speciale, definind modalităţile şi condiţiile ce trebuie îndeplinite pentru efectuarea serviciului, indicatorii de performanţă, condiţiile tehnice, precum şi raporturile dintre operatorii de transport rutier şi utilizatorii serviciilor.

    (2) Prevederile prezentului regulament se aplică serviciului de transport public local de persoane prin curse regulate speciale.
    (3) Serviciile de transport public local se pot efectua numai în condiţiile respectării prevederilor prezentului regulament, ale reglementărilor în vigoare din domeniul transporturilor rutiere, precum şi ale acordurilor şi convenţiilor internaţionale la care România este parte.

    ART. 2

    Organizarea şi efectuarea activităţilor specifice serviciilor de transport public local trebuie să asigure satisfacerea unor cerinţe şi nevoi de utilitate publică ale comunităţilor locale, şi anume:

    a) satisfacerea cu prioritate a nevoilor de transport ale populaţiei şi ale operatorilor economici pe teritoriul unităţilor administrativ-teritoriale;

    b) îmbunătăţirea siguranţei rutiere, protecţiei mediului şi calităţii transportului public local;

    c) deplasarea în condiţii de siguranţă şi de confort, inclusiv prin asigurarea de risc a persoanelor transportate, precum şi a bunurilor acestora prin poliţe de asigurări;

    d) accesul egal şi nediscriminatoriu al operatorilor de transport, respectiv al transportatorilor autorizaţi, la piaţa transportului public local;

    e) optimizarea funcţionării pieţei transportului public local prin asigurarea unui cadru concurenţial normal, dinamic şi loial.

    ART. 3

    În sensul prezentului regulament, termenii şi noţiunile utilizate se definesc după cum urmează:

    1. activitate de transport public local - suma operaţiunilor de transport care asigură, nemijlocit, deplasarea persoanelor cu ajutorul vehiculelor sau al combinaţiei de vehicule, pe distanţe şi în condiţii prestabilite, efectuate în cadrul serviciului de transport public local de persoane prin curse regulate speciale;

    2. autoritate de autorizare – serviciul specializat de transport local din cadrul aparatului propriu al Primarului Municipiului Timişoara;

    3. caiet de sarcini al licenţei de traseu - documentul care însoţeşte licenţa de traseu, care cuprinde în principal cerinţele pentru asigurarea programului de circulaţie şi realizarea unui transport în condiţii de siguranţă şi confort;

    4. copie conformă a licenţei comunitare - document în baza căruia se efectuează transport rutier contra cost, eliberat de autoritatea competentă pentru fiecare dintre autovehiculele sau ansamblurile de vehicule rutiere utilizate la transportul rutier contra cost;

    5. licenţă comunitară - document care permite accesul operatorului de transport autorizat la piaţa transportului rutier;

    6. cursă - parcursul dus-întors realizat de un autobuz între capetele de traseu, în cadrul aceluiaşi serviciu regulat special de transport de persoane;

    7. licenţă de traseu - documentul care dă dreptul operatorului de transport rutier să efectueze transport public local de persoane prin curse regulate speciale cu autobuze pe un anumit traseu, conform programului de transport;

    8. persoană desemnată - persoana fizică care are calitatea de manager al activităţii de transport rutier, posesoare a unui certificat de competenţă profesională şi care este angajată pe bază de contract de muncă să conducă permanent şi efectiv activitatea de transport a operatorului de transport; în cazul persoanelor fizice/asociaţiilor familiale autorizate ca transportator, persoana desemnată trebuie să fie persoana fizică sau unul dintre membrii asociaţiei familiale;

    9. staţie publică - punctul de pe traseul unui serviciu de transport public local de persoane prin curse regulate, amenajat corespunzător, semnalizat printr-un indicator rutier şi care să aibă în dotare un panou suplimentar pe care este ataşat orarul conform căruia opresc autobuzele pentru urcarea şi coborârea persoanelor transportate;

    10. traseu - parcursul care asigură legătura între mai multe localităţi şi/sau obiective, cuprinse între două capete, pe care se efectuează transport public local de persoane prin curse regulate speciale. În funcţie de amplasarea capetelor şi de itinerarul dintre acestea, traseele pot fi judeţene sau locale;

    11. utilizator al serviciului de transport public local - persoana fizică sau juridică beneficiară a unui serviciu de transport public local.

ART. 4

     Autorităţile administraţiei publice locale vor urmări prin exercitarea atribuţiilor, competenţelor şi drepturilor ce le revin conform legii ca efectuarea serviciului de transport public local să se realizeze în condiţii de siguranţă rutieră, calitate şi confort şi în concordanţă cu interesul general al comunităţilor pe care le reprezintă, în conformitate cu legislaţia în vigoare.

    CAP. II

    Efectuarea transportului public local de persoane prin curse regulate speciale
    SECŢIUNEA 1

    Principiile şi obiectivele efectuării transportului public local de persoane prin curse regulate speciale
    ART. 5

    Transportul public local prin curse regulate speciale se efectuează numai în condiţiile respectării prevederilor <LLNK 12007    92 10 201   0 55>Legii serviciilor de transport public local nr. 92/2007, ale <LLNK 12005   109180 301   0 47>Ordonanţei Guvernului nr. 27/2011, ale reglementărilor naţionale şi ale Uniunii Europene în vigoare din domeniul transporturilor rutiere, precum şi ale acordurilor şi convenţiilor internaţionale la care România este parte.

    ART. 6

    (1) Transportul public local se poate efectua numai cu vehicule rutiere a căror stare tehnică corespunde reglementărilor specifice în vigoare, având inspecţia tehnică periodică valabilă, acestea fiind clasificate/încadrate corespunzător, conform prevederilor legale în vigoare.

    (2) Pentru accesul la infrastructura rutieră, vehiculele rutiere fabricate în ţară sau în străinătate, înmatriculate sau care urmează să fie înmatriculate în România, sunt supuse omologării în vederea înmatriculării ori înregistrării şi/sau inspecţiei tehnice periodice, după caz, în conformitate cu prevederile legale în vigoare.

    (3) Transportul public local de persoane se efectuează numai cu vehicule rutiere destinate prin construcţie tipului respectiv de transport şi, după caz, dotate cu tahografe şi limitatoare de viteză, în conformitate cu reglementările în vigoare.

    ART. 7

    Transportul public local se efectuează cu respectarea ansamblului reglementărilor care contribuie la îmbunătăţirea siguranţei rutiere, referitoare la condiţiile pe care trebuie să le îndeplinească mijloacele de transport, infrastructura rutieră, persoanele cu atribuţii care concură la siguranţa circulaţiei şi ceilalţi participanţi la trafic.

    SECŢIUNEA a 2-a

    Licenţe şi alte documente necesare pentru efectuarea transportului public local prin curse regulate speciale
    ART. 8
    (1) Este considerat serviciu de transport public local de persoane prin curse regulate speciale transportul public efectuat tur-retur, pe rute şi cu programe de transport prestabilite de către beneficiarul serviciului de transport sau de către cel care a angajat serviciul privind transportul unor persoane sau al unor grupuri de persoane, şi anume: transportul copiilor, elevilor şi studenţilor la şi de la instituţiile de învăţământ, transportul salariaţilor la şi de la instituţiile la care sunt salariaţi sau transportul angajaţilor unui operator economic la şi de la locul de muncă.

    (2) Transportul public local de persoane prin curse regulate speciale locale se realizează de către operatorii de transport rutier cu autobuze deţinute în proprietate sau în baza unui contract de leasing pe bază de licenţe de traseu şi caiete de sarcini elaborate şi eliberate de Autoritatea de Autorizare din cadrul Primăriei Municipiului Timişoara, în condiţiile prezentului regulament.

    (3) Serviciul de transport public local de persoane prin curse regulate speciale trebuie să întrunească cumulativ următoarele condiţii:

    a) se execută cu autobuze deţinute în proprietate, înmatriculate în judeţul respectiv, sau în baza unui contract de leasing, pe baza unor programe de circulaţie stabilite de către cel care a angajat transportul cu operatorul de transport rutier;

    b) se execută de către un operator de transport astfel cum este definit şi licenţiat conform <LLNK 12005   109180 301   0 47>Ordonanţei Guvernului nr. 27/2011;

    c) persoanele transportate se îmbarcă şi se debarcă în staţii stabilite special, în locul unde îşi desfăşoară activitatea;

    d) operatorul de transport rutier încasează de la beneficiarul transportului sau de la cel care a angajat transportul contravaloarea serviciului stabilită în conformitate cu prevederile contractului de transport încheiat între aceştia;

    e) persoanele transportate se legitimează pe baza legitimaţiei de serviciu valabile.

    (4) Serviciile de transport public local de persoane prin curse regulate speciale se efectuează pe teritoriul Municipiului Timişoara numai de către operatorii de transport rutier care deţin licenţă de traseu valabilă.

    ART. 9
    Operatorii de transport au obligaţia de a deţine la bordul vehiculului, pe toată durata transportului public de persoane prin curse regulate speciale, următoarele documente, documente care vor fi prezentate la control, obligatoriu, de către conducătorul auto:

    a) licenţa de traseu şi caietul de sarcini al acesteia eliberat de către Autoritatea de Autorizare din cadrul Primăriei Municipiului Timişoara, în original;

    b) contractul de transport încheiat între beneficiarul transportului sau persoana care a angajat transportul şi operatorul de transport rutier, în copie;

    c) lista persoanelor transportate, ca anexă la contractul de transport, în copie;

    d) avizul Comisiei de Circulaţie din cadrul Primăriei Municipiului Timişoara cu locaţiile ce vor fi utilizate ca staţii de urcare/coborâre a călătorilor, în copie conformă cu originalul, valabil;
    e) copia conformă a licenţei comunitare, în original;

    f) legitimaţia de serviciu valabilă a conducătorului auto, din care să reiasă că este angajat al operatorului de transport afişată la loc vizibil;

    g) contractul de leasing în original ori o copie conformă cu originalul, în cazul în care vehiculul rutier este utilizat în baza unui asemenea contract;

    h) actul prin care se dovedeşte dreptul de muncă în România, în cazul conducătorilor auto străini;

    i) asigurarea pentru persoanele transportate şi bagajele acestora pentru riscuri de accidente ce cad în sarcina operatorului de transport, în copie;

    j) certificatul de înmatriculare cu anexa privind inspecţia tehnică periodică valabilă;
    k) asigurarea obligatorie de răspundere civilă auto;
    l) foaia de parcurs a vehiculului;
    m) certificatul de competenţă profesională al conducătorului auto pentru transportul rutier public de persoane, valabil;

    n) legitimaţii de serviciu valabile, eliberate de beneficiarul transportului pentru persoanele transportate, în cazul transportului angajaţilor instituţiilor/operatorilor economici.

    ART. 10
    Beneficiarii transportului public de persoane prin curse regulate speciale au obligaţia să emită pentru angajaţii proprii legitimaţii de serviciu valabile.

    ART. 11
    (1) Licenţa de traseu se eliberează în numărul de exemplare corespunzător numărului de autobuze necesar efectuării traseului şi se eliberează pentru o perioadă egală cu perioada de valabilitate a contractului încheiat cu beneficiarul sau cu cel care a angajat transportul, dar nu mai mult de 3 ani, după prezentarea documentului de plată a tarifului de eliberare.
   (2) Taxa de eliberare al licenţei de traseu este de 180 lei/3 ani/cursă.

   (3) Licenţa de traseu este însoţită pe toată durata efectuării transportului de caietul de sarcini aferent acesteia, în original.

  (4) Caietul de sarcini aferent licenţei de traseu cuprinde:

    a) staţiile, altele decât staţiile publice, precum şi distanţele dintre acestea;

    b) orele de plecare, respectiv de sosire;

    c) zilele în care se efectuează transporturile;

    d) capacitatea autovehiculului care efectuează transportul.

 (5) Licenţa de traseu este nominală şi nu este transmisibilă.

 (6) Modelul licenţei de traseu şi caietului de sarcini al acesteia sunt prezentate în anexa 1 şi anexa 2.
    ART.12

     (1) Licenţa de traseu se eliberează de autoritatea de autorizare din cadrul Primăriei Municipiului Timişoara, în baza următoarelor documente:

 - cerere;

 - lista vehiculelor cu care se efectuează traseul şi capacitatea de transport a acestora; 

- copiile conforme ale licenţei comunitare, într-un număr egal cu cel al vehiculelor prezentate în listă, în copie;

- copie a certificatului de înmatriculare cu anexa cu inspecţia tehnică periodică valabilă pentru toate autobuzele utilizate în efectuarea curselor;

- certificat privind norma de poluare eliberat Registru Auto Român (minim EURO 4);

- dovada deţineii autobuzelor în proprietate (copie carte de identitate) sau în baza unui contract de leasing, în copie;

- asigurarea pentru persoanele transportate şi bagajele acestora pentru riscuri de accidente ce cad în sarcina operatorului de transport, în copie;

 - graficul de circulaţie propus, care trebuie să fie în concordanţă cu programul de începere/încheiere a activităţilor, respectiv cu programul de intrare/ieşire din schimb, vizat de beneficiarul transportului sau de cel care a solicitat transportul; graficul de circulaţie va cuprinde sensurile în care se transportă persoanele pentru începerea activităţilor/intrarea în schimb, respectiv transportul acestora la încheierea activităţilor/ieşirea din schimb; 

- contractul/contractele încheiat/încheiate cu beneficiarul/beneficiarii transportului, din care să rezulte programul de începere/încheiere a activităţilor, respectiv programul de intrare/ieşire din schimb, în copie;

- tabelul cu persoanele transportate, anexă la contractul de transport, vizat de beneficiar;

- avizul Comisiei de Circulaţie din cadrul Primăriei Municipiului Timişoara cu traseul şi locaţiile ce vor fi utilizate ca staţii de urcare/coborâre a călătorilor pe raza Municipiului Timişoara, în copie;

- dovada achitării taxei pentru eliberarea licenţei de traseu.

  (2) Avizul Comisiei de Circulaţie se obţine în baza următoarelor documente:

- cerere;

- act justificativ din care să rezulte traseele şi locaţiile ce vor fi utilizate ca staţii de urcare/coborâre a călătorilor pe raza Municipiului Timişoara; 

- licenţa comunitară, în copie;

- copie după Certificatul de Înregistrare al societăţii eliberat de Oficiul Naţional al Registrului Comerţului; 

- contractul/contractele încheiat/e cu beneficiarul/beneficiarii transportului.

   ART. 13
    Retragerea licenţei de traseu se face de către Autoritatea de autorizare din cadrul Primăriei Municipiului Timişoara, în următoarele cazuri:

    a) când nu mai sunt îndeplinite condiţiile care au stat la baza eliberării acesteia;

    b) în cazul săvârşirii de către operatorul de transport rutier a unor abateri grave de la prevederile caietului de sarcini aferent licenţei de traseu sau ale prezentului Regulament;
    c) când licenţa de traseu a fost obţinută prin furnizarea unor documente care conţineau informaţii eronate;
    d) la încetarea activităţii operatorului de transport rutier;

    e) la retragerea licenţei comunitare.

 ART. 14

(1) Pierderea, deteriorarea sau sustragerea licenţelor de traseu se comunică de către operatorul de transport Autorităţii de autorizare, în termen de 15 zile de la data constatării, acestea urmând a fi înlocuite.

(2) Pierderea sau sustragerea licenţelor de traseu se publică în Monitorul Oficial al României, Partea a III – a.
    SECŢIUNEA a 3-a

    Siguranţa rutieră

    ART. 15
    În scopul prevenirii cauzelor generatoare de evenimente rutiere, operatorii de transport care efectuează servicii de transport public local prin curse regulate speciale au obligaţia să adopte măsurile necesare pentru cunoaşterea, aplicarea şi respectarea reglementărilor legale privind siguranţa rutieră şi a condiţiilor pe care trebuie să le îndeplinească mijloacele de transport şi persoanele cu atribuţii care concură la siguranţa circulaţiei.

    ART. 16
    Operatorii de transport care efectuează servicii publice de transport local prin curse regulate speciale au următoarele îndatoriri:

    1. să respecte reglementările legale privind omologarea, înmatricularea, efectuarea inspecţiilor tehnice periodice, repararea, întreţinerea, reglarea, modificarea constructivă şi reconstrucţia mijloacelor de transport;

    2. să utilizeze mijloace de transport a căror stare tehnică corespunde reglementărilor naţionale de siguranţă rutieră şi de protecţie a mediului înconjurător, cu inspecţia tehnică periodică şi certificate/clasificate/încadrate corespunzător, conform prevederilor legale în vigoare;

    3. în intervalul dintre două inspecţii tehnice periodice, să asigure menţinerea mijloacelor de transport într-o stare tehnică corespunzătoare, în vederea încadrării în normele tehnice privind siguranţa circulaţiei rutiere, protecţia mediului şi în categoria de folosinţă conform destinaţiei, utilizând în acest scop numai sisteme, echipamente, componente, entităţi tehnice, piese de schimb, materiale de exploatare şi dotări obligatorii de origine sau omologate/certificate conform legislaţiei în vigoare;

    4. să monteze, prin operatori economici autorizaţi, tahografe şi limitatoare de viteză cu aprobare de model la vehiculele pentru care acestea sunt obligatorii;

    5. să nu permită plecarea în cursă a vehiculelor care au tahograful sau limitatorul de viteză defect, nesigilat ori fără suficiente foi de înregistrare pentru efectuarea întregului parcurs al transportului;

    6. să informeze conducătorii mijloacelor de transport şi lucrătorii mobili cu privire la regulamentele interne ale întreprinderii şi prevederile relevante ale contractelor colective de muncă;

    7. să verifice pe foile de înregistrare sau pe cartelele conducătorilor auto utilizate modul în care aceştia respectă prevederile legale în vigoare privind perioadele de conducere şi de odihnă şi să ia măsurile necesare pentru a împiedica repetarea unor nereguli în acest sens;

    8. să verifice funcţionarea tahografului şi a limitatorului de viteză, inclusiv cu ocazia analizării diagramelor-tahograf sau a înregistrărilor stocate în memoria cardului conducătorului auto/tahografului digital, după caz;

    9. să nu permită intervenţia persoanelor neautorizate asupra tahografelor şi a limitatoarelor de viteză;

    10. să angajeze transporturile şi să întocmească programul de executare a transporturilor, astfel încât conducătorii mijloacelor de transport şi lucrătorii mobili să poată respecta prevederile legale privind timpul de lucru, de odihnă şi de repaus;

    11. să se asigure că conducătorii mijloacelor de transport respectă normele de protecţie a muncii, protecţie a mediului, prevenire şi combatere a incendiilor, pe tot timpul efectuării transportului;

    12. să permită efectuarea transporturilor numai cu respectarea maselor totale maxime autorizate de autoritatea competentă şi/sau în limita numărului de locuri înscris în certificatul de înmatriculare; să se asigure spaţii libere suficiente pentru transportul bagajelor pasagerilor;

    13. să respecte procedurile ce trebuie urmate în caz de accident şi să aplice procedurile corespunzătoare pentru a preveni producerea unor noi accidente sau a unor încălcări grave ale regulilor de circulaţie;

    15. să respecte întocmai legile şi reglementările specifice categoriei de transport rutier pe care o execută.

ART. 17
    Responsabilităţile ce revin persoanei desemnate să conducă permanent şi efectiv activitatea de transport sunt cele stabilite prin Ordinul ministrului transporturilor nr. 761/1999 privind desemnarea, pregătirea şi atestarea profesională a persoanelor care conduc permanent şi efectiv activităţi de transport rutier, cu modificările şi completările ulterioare.

    ART. 18
    Conducătorii mijloacelor de transport au următoarele atribuţii şi responsabilităţi:

    1. să se prezinte pentru efectuarea examinării medicale şi psihologice, iniţială şi periodică, şi să respecte recomandările comisiilor medicale şi psihologice;

    2. să respecte normele şi regulile privind conducerea în condiţii de siguranţă rutieră şi conduita preventivă;

    3. să respecte regulile privind prevenirea accidentelor de muncă în circulaţia rutieră;

    4. să cunoască şi să respecte măsurile ce trebuie luate după un accident sau incident în ceea ce priveşte asigurarea vehiculului, protecţia personală şi a celorlalţi participanţi la trafic, protecţia mediului, protecţia bunurilor;

    5. să respecte perioadele de conducere şi perioadele de odihnă, conform reglementărilor legale în vigoare, şi să utilizeze corect tahograful;

    6. să nu intervină asupra tahografului sau a limitatorului de viteză pentru scoaterea acestora din uz sau modificarea caracteristicilor de funcţionare;

    7. să respecte întocmai legile şi reglementările specifice categoriei de transport rutier pe care o execută.

    8. să prezinte la controlul în trafic documentele stabilite prin prezentul Regulament precum şi alte documente prevăzute de legislaţia în vigoare
    9. să aibă un comportament civilizat în raport cu organele de control;

   10. să nu părăsească mijlocul de transport în timpul desfăşurării transportului, fără motiv întemeiat;

   11.să nu oprească mijloacele de transport în vederea îmbarcării/debarcării călătorilor în afara staţiilor aprobate prin caietul de sarcini al licenţei de traseu;

   12. să nu schimbe traseul aprobat de autorităţile competente prin licenţa de traseu şi caietul de sarcini al acesteia

   ART. 19
    Operatorii de transport care efectuează servicii de transport public local prin curse regulate speciale vor întreprinde o investigaţie pe linie administrativă în toate cazurile de accidente de circulaţie în care au fost angajate vehiculele utilizate, indiferent de gravitatea accidentului.

    ART. 20
    Rezultatele cercetării administrative vor sta la baza adoptării măsurilor ce se impun pentru eliminarea repetării cauzelor generatoare de evenimente rutiere.

    SECŢIUNEA a 4-a

    Condiţii privind efectuarea transportului public local de persoane prin curse regulate speciale
       ART. 21
    Operatorii de transport vor efectua serviciul de transport public local de persoane prin curse regulate speciale cu respectarea următoarelor condiţii:

    1. să utilizeze pe timpul executării transportului rutier placa de traseu, cu indicarea executantului, a traseului şi a tipului de transport;

    2. să preia la transport numai persoanele nominalizate în lista cu persoanele transportate, anexă la contractul de transport încheiat cu beneficiarul serviciului;

    3. să asigure preluarea persoanelor transportate din vehiculele rămase imobilizate pe traseu;

    4. să asigure instruirea conducătorilor auto cu privire la obligaţiile ce le revin;

    5. să preia la transport mărfuri sau colete doar în limita spaţiilor disponibile destinate acestui scop;

    6. să asigure urcarea şi coborârea bagajelor în/din portbagajul vehiculului. Bagajele se manipulează numai de către conducătorul auto;

    7. îmbarcarea/debarcarea persoanelor transportate trebuie să se facă în staţii stabilite special, altele decât staţiile publice şi în incinta unde îşi desfăşoară activitatea beneficiarul transportului;

    8. să oprească în toate staţiile prevăzute în caietul de sarcini aferent licenţei de traseu, fără a opri pentru urcarea sau coborârea persoanelor transportate în alte locuri decât cele prevăzute în caietul de sarcini;

    9. să respecte traseul impus prin licenţa de traseu de către Autoritatea de autorizare;
    10. să transporte persoane doar în limita numărului de locuri pe scaune înscris în certificatul de înmatriculare;

    11. mijlocul de transport să nu circule cu uşile deschise sau cu pasageri pe scara acestuia;

    12. să nu admită la transport în salonul autovehiculului materii greu mirositoare, materii inflamabile,butelii de aragaz, butoaie cu carbid, tuburi de oxigen, materiale explozibile, filme cinematografice neambalate în cutii metalice, produse caustice, materiale sau obiecte care prin natura, formatul ori dimensiunile lor pot produce daune sau pot murdări autovehiculul, bagajele ori îmbrăcămintea călătorilor, obiecte sau mărfuri interzise la transport prin dispoziţiile legale;
    13. să nu supraîncarce autovehiculul peste capacitatea utilă de transport, exprimată prin numărul de locuri pe scaune înscris în certificatul de înmatriculare;

    14. să asigure călătorii şi bagajele acestora pentru riscurile ce cad în sarcina operatorului de transport;

    15. în salonul autovehiculului pot fi transportate numai bagajele de mână, care pot fi ţinute în mână sau în plasa portpachet. În salonul autovehiculului nu pot fi transportate bagajele care:

    - nu se încadrează în categoria bagajelor de mână;

    - conţin produse neadmise la transport;

    - sunt aşezate pe culoarul de acces sau pe platforma din faţă ori din spate a autovehiculului;

    16. nu se admit la transport bagajele aşezate pe scaunele libere din salonul autovehiculului, chiar dacă spaţiul rămas neutilizat de către pasageri ar permite acest lucru;

    17. bagajele depuse în spaţiul destinat bagajelor se manipulează numai de către conducătorul auto;

    18. autovehiculele trebuie sa aibă inspecţia tehnică periodică efectuată la termen;

    19. autovehiculele trebuie salubrizate, spălate şi dezinfectate;

    20. la bordul autovehiculului trebuie să existe mijloace pentru combaterea şi prevenirea incendiilor, precum şi ciocan pentru spart geamurile în caz de necesitate;

    21. în perioada de iarnă, autovehiculul trebuie să fie echipat corespunzător circulaţiei pe drumuri cu aderenţă scăzută;

    22. autovehiculele trebuie sa fie dotate cu tahograf, care va fi în funcţiune pe toată durata desfăşurării transportului, conform reglementărilor în vigoare.

    CAP. III
    Răspunderi şi sancţiuni

    ART. 22
    (1) Constituie contravenţie şi se sancţionează contravenţional cu amenda de la 1000 – 1500 lei conducătorul auto pentru următoarelor fapte:
      a) refuzul de a prezenta la control documentele prevăzute la art. 9 lit. d) – m);
      b) nerespectarea prevederilor art. 18 pct. 9, 10, şi 12, art. 21 pct. 2, 10, 11, 12 şi 15;
    (2) Constituie contravenţie şi se sancţionează contravenţional cu amenda de la 500-1000 lei operatorii de transport pentru nerespectarea art. 21 pct. 1.

    (3) Constituie contravenţie şi se sancţionează contravenţional cu amenda de la 2000 – 2500 lei operatorii de transport pentru următoarelor fapte:

      a) nedeţinerea documentelor prevăzute la art. 9 lit. d) şi i);

      b) reful de a comunica, la solicitarea Autorităţii de Autorizare în termen de 30 zile, datele de identificare ale conducătorului auto care refuză legitimarea în momentul controlului, precum şi orice alte documente;
      c) nerespectarea prevederilor art. 21 pct. 4, 7, 9 şi 18.
     (4) Constatarea contravenţiilor se face de cătra împuterniciţii Primarului Municipiului Timişoara, precum şi de alte autorităţi competente conform legii.
     (5) Contravenientul poate achita, pe loc sau în termen de cel mult 48 de ore de la data încheierii procesului-verbal ori, după caz, de la data comunicării acestuia, în conformitate cu OUG 2/2001, actualizată, jumătate din minimul amenzii, agentul constatator făcând menţiune despre această posibilitate în procesul – verbal.
 CAP. IV
    Dispoziţii finale şi tranzitorii

    ART. 23
Prezentul Regulament se completează cu prevederile Legii nr. 92/2007, Ordinului nr. 353/2007, precum şi cu prevederile reglementărilor naţionale şi ale Uniunii Europene în vigoare din domeniul transporturilor rutiere, precum şi ale acordurilor şi convenţiilor internaţionale la care România este parte.

    ART. 24
    Prezentul Regulament intră în vigoare după aprobarea lui de către Consiliul Local al Municipiului Timişoara
